અત્યારે મુખ્ય પડકાર બન્ને છાવણીઓમાં સાથી-પક્ષો શોધવાનો છે. ભાજપ સાથે એનડીએમાં કેટલા ભાગીદાર પક્ષો છે? કેટલા રહેશે? અને કેટલા નવા આવશે? બીજી બાજુ યુપીએનો નવો અવતાર હશે? કે પછી કોંગ્રેસને અલગ રાખીને પ્રાદેશિક પક્ષોનો મોરચો આગળ આવશે? કોંગ્રેસનો મોરચો-યુપીએ હોય તો પણ તેના નેતા કોણ હશે? વડા પ્રધાનપદના દાવેદાર રાહુલ ગાંધી રહેશે? કે કામચલાઉ અન્ય નેતાને સમર્થન અપાશે? આ તમામ પ્રશ્નો ચર્ચાઈ રહ્યા છે, પણ જવાબ તો ભાવિ સંજોગો કેવી રીતે સર્જાય છે તેના ઉપર આધાર રાખશે. વડા પ્રધાનપદની દાવેદારી ગમે તે કરી શકે છે, પણ વડા પ્રધાન કોણ બને તે જનતા નક્કી કરશે. રાષ્ટ્રપતિની ભૂમિકા ચૂંટણીનાં પરિણામ પછી શરૂ થશે.